**Návrh**

**Zákon**

**z ............. 2021,**

**ktorým sa mení a dopĺňa zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

### Čl. I

Zákon č. 357/2015 Z. z. o finančnej kontrole a audite a o zmene a doplnení niektorých zákonov v znení zákona č. 177/2018 Z. z. a zákona č. 372/2018 Z. z. sa mení a dopĺňa takto:

1. V § 2 písmeno g) znie:

„g) oprávnenou osobou orgán verejnej správy, ak vykonáva administratívnu finančnú kontrolu alebo finančnú kontrolu na mieste, správca kapitoly štátneho rozpočtu,4) ak vykonáva vnútorný audit, Ministerstvo financií Slovenskej republiky (ďalej len „ministerstvo financií“), ak vykonáva vládny audit alebo ak hodnotí kvalitu vykonávania finančnej kontroly a auditu a Úrad vládneho auditu, ak vykonáva vládny audit podľa § 4 ods. 4 písm. a) alebo ak hodnotí kvalitu vykonávania finančnej kontroly a vnútorného auditu,“.

1. V § 2 písm. j) sa na konci pripájajú tieto slová: „alebo pracujúca na základe dohody o prácach vykonávaných mimo pracovného pomeru,6a)“.

Poznámka pod čiarou k odkazu 6a znie:

„6a) § 223 až 228a Zákonníka práce.“.

1. V § 3 písmeno k) znie:

„k) rozhoduje v konaní o porušení finančnej disciplíny a ukladá a vymáha odvod, penále a pokutu podľa § 4 ods. 4 písm. c) a d), ak je to potrebné,“.

1. V § 3 sa za písmeno k) vkladá nové písmeno l), ktoré znie:

„l) predkladá vláde Slovenskej republiky správu o vykonaných auditoch za predchádzajúci kalendárny rok každoročne do 31. októbra príslušného roka,“.

Doterajšie písmeno l) sa označuje ako písmeno m).

1. V § 4 ods. 4 sa za písmeno a) vkladá nové písmeno b), ktoré znie:

„b) vykonáva vládny audit v mene ministerstva financií pri zabezpečovaní úloh ministerstva financií podľa § 3 písm. e), ak ho ministerstvo financií poverí výkonom takéhoto vládneho auditu; Úrad vládneho auditu zodpovedá za výkon vládneho auditu ministerstvu financií, pričom na Úrad vládneho auditu sa vzťahujú práva a povinnosti oprávnenej osoby podľa § 20 až 27 v rozsahu, v akom je poverený výkonom vládneho auditu,“.

Doterajšie písmená b) až h) sa označujú ako písmená c) až i).

1. V § 4 ods. 4 písm. d) a f) sa slovo „sankcia“ vo všetkých tvaroch nahrádza slovami „odvod, penále a pokuta“ v príslušnom tvare.
2. V § 4 ods. 4 písm. i) sa slovo „g)“ nahrádza slovom „h)“.
3. § 5 sa dopĺňa odsekom 3, ktorý znie:

„(3) Za vytvorenie, zachovávanie a rozvíjanie finančného riadenia zodpovedá štatutárny orgán orgánu verejnej správy.“.

1. V § 6 ods. 2 sa na konci pripájajú tieto vety: „Ak orgán verejnej správy poverí výkonom administratívnej finančnej kontroly inú osobu podľa § 8 ods. 3 alebo výkonom finančnej kontroly na mieste inú osobu podľa § 9 ods. 4, finančná kontrola je vykonávaná v mene orgánu verejnej správy. Iná osoba podľa druhej vety zodpovedá za výkon administratívnej finančnej kontroly alebo finančnej kontroly na mieste orgánu verejnej správy, ktorý ju poveril. Na inú osobu podľa druhej vety sa vzťahujú práva a povinnosti oprávnenej osoby podľa § 20 až 27 v rozsahu, v akom je poverená výkonom finančnej kontroly.“.
2. V § 6 ods. 4 úvodná veta znie:

„Ak § 8 ods. 4 neustanovuje inak, orgán verejnej správy finančnou kontrolou overuje, v súlade s cieľmi finančnej kontroly podľa odseku 3 a podľa povahy každej finančnej operácie alebo jej časti, jej súlad s“.

1. V § 6 ods. 4 písm. g) sa za slovo „poskytnutia“ vkladajú slová „a použitia“.
2. V § 7 sa za odsek 3 vkladá nový odsek 4, ktorý znie:

„(4) Osoby podľa odseku 2 vykonávajúce základnú finančnú kontrolu finančnej operácie alebo jej časti, ktorá bola overená administratívnou finančnou kontrolou alebo finančnou kontrolou na mieste, môžu zohľadniť overenie súladu finančnej operácie alebo jej časti so skutočnosťami podľa § 6 ods. 4 vykonané v rámci administratívnej finančnej kontroly alebo finančnej kontroly na mieste.“.

Doterajší odsek 4 sa označuje ako odsek 5.

1. V § 7 ods. 5 sa slová „až 3“ nahrádzajú slovami „až 4“.
2. § 8 vrátane nadpisu znie:

„§ 8

Administratívna finančná kontrola

1. Orgán verejnej správy je povinný vykonávať administratívnu finančnú kontrolu súladu každej finančnej operácie alebo jej časti s § 6 ods. 4, ak orgán verejnej správy poskytne verejné financie inej osobe alebo poskytol verejné financie inej osobe, alebo ak sa poskytujú v súlade s osobitným predpisom.18)
2. Administratívnu finančnú kontrolu vykonávajú aspoň dvaja zamestnanci orgánu verejnej správy určení štatutárnym orgánom orgánu verejnej správy alebo ním určeným vedúcim zamestnancom. Ak je orgánom verejnej správy obec a nemôže zabezpečiť vykonanie administratívnej finančnej kontroly dvomi svojimi zamestnancami, môže administratívnu finančnú kontrolu vykonávať starosta a aspoň jedna iná fyzická osoba, ktorú schváli obecné zastupiteľstvo uznesením.
3. Orgán verejnej správy môže v odôvodnených prípadoch, najmä ak nemá dostatočné odborné, personálne alebo materiálne predpoklady na výkon administratívnej finančnej kontroly, poveriť výkonom administratívnej finančnej kontroly inú osobu, ktorá má odborné, personálne a materiálne predpoklady na výkon administratívnej finančnej kontroly. Orgán verejnej správy môže v odôvodnených prípadoch vykonať administratívnu finančnú kontrolu spoločne s inou osobou podľa prvej vety.
4. Administratívnu finančnú kontrolu môže orgán verejnej správy vykonať na primeranej vzorke vybranej na základe objektívneho hodnotenia rizík alebo náhodného výberu alebo ich kombinácie (ďalej len „vzorka“) tak, aby administratívnou finančnou kontrolou boli naplnené ciele finančnej kontroly podľa § 6 ods. 3. Ak orgán verejnej správy postupuje podľa prvej vety, môže overiť súlad finančnej operácie alebo jej časti len s tými skutočnosťami podľa § 6 ods. 4, ktoré so zohľadnením rizík určí štatutárny orgán orgánu verejnej správy alebo ním určený zamestnanec tak, aby administratívnou finančnou kontrolou boli naplnené ciele finančnej kontroly podľa § 6 ods. 3. Ak postupuje orgán verejnej správy podľa prvej vety, základná finančná kontrola tej istej finančnej operácie alebo jej časti sa môže vykonať na rovnakej vzorke. Ak postupuje orgán verejnej správy podľa druhej vety, základnou finančnou kontrolou tej istej finančnej operácie alebo jej časti môže overiť skutočnosti podľa § 6 ods. 4 určené podľa druhej vety.
5. Ustanovenie odseku 1 sa nepoužije na poskytnutie verejných financií z rozpočtu orgánu verejnej správy, ak finančná operácia alebo jej časť súvisí so zabezpečením vlastnej prevádzky iného orgánu verejnej správy zapojeného na jeho rozpočet alebo iného orgánu verejnej správy v jeho vecnej pôsobnosti.

1. Ak sa finančná operácia alebo jej časť vykonáva na základe správneho konania, súdneho konania, certifikačného overovania alebo iného konania podľa osobitných predpisov,19) administratívna finančná kontrola sa nevykonáva; to neplatí, ak sa finančná operácia alebo jej časť vykonáva na základe rozhodnutia podľa osobitného predpisu.20)

1. Na vykonávanie administratívnej finančnej kontroly sa použijú ustanovenia základných pravidiel finančnej kontroly a auditu podľa § 20 až 27.“.
2. V § 9 ods. 3 sa za slovo „jedna“ vkladá slovo „iná“.
3. V § 9 sa za odsek 3 vkladá nový odsek 4, ktorý znie:

„(4) Orgán verejnej správy môže v odôvodnených prípadoch, najmä ak nemá dostatočné odborné, personálne alebo materiálne predpoklady na výkon finančnej kontroly na mieste, poveriť výkonom finančnej kontroly na mieste inú osobu, ktorá má odborné, personálne a materiálne predpoklady na výkon finančnej kontroly na mieste; finančnú kontrolu na mieste vykonajú aspoň dvaja zamestnanci inej osoby na základe písomného poverenia vydaného touto inou osobou. Orgán verejnej správy môže v odôvodnených prípadoch vykonať finančnú kontrolu na mieste spoločne s inou osobou podľa prvej vety; finančnú kontrolu na mieste vykoná aspoň jeden zamestnanec orgánu verejnej správy a aspoň jeden zamestnanec inej osoby na základe písomného poverenia vydaného štatutárnym orgánom orgánu verejnej správy alebo ním písomne splnomocneným vedúcim zamestnancom.“.

Doterajší odsek 4 sa označuje ako odsek 5.

1. V § 15 ods. 6 druhej vete sa za slovom „tejto“ vypúšťa slovo „právnickej“.
2. V § 19 ods. 2 sa slová „viacerými oprávnenými osobami“ nahrádzajú slovami „spoločne osobami podľa odseku 1“.
3. V § 19 odsek 5 znie:

„(5) Ministerstvo financií môže výkonom vládneho auditu poveriť inú osobu, ktorá má odborné, personálne a materiálne predpoklady na výkon vládneho auditu. Ak ministerstvo financií poverí výkonom vládneho auditu inú osobu, vládny audit je vykonávaný v mene ministerstva financií. Iná osoba podľa prvej vety zodpovedá za výkon vládneho auditu ministerstvu financií. Na inú osobu podľa prvej vety sa vzťahujú práva a povinnosti oprávnenej osoby podľa § 20 až 27 v rozsahu, v akom je poverená výkonom vládneho auditu.“.

1. V § 22 ods. 3 písmeno b) znie:

„b) mená, priezviská a podpisy zamestnancov oprávnenej osoby a prizvanej osoby, ktorí vykonali finančnú kontrolu alebo audit; podpis týchto osôb sa v prípadoch hodných osobitného zreteľa nevyžaduje, ak je návrh správy alebo návrh čiastkovej správy z vykonanej finančnej kontroly podpísaný štatutárnym orgánom oprávnenej osoby alebo ním určeným vedúcim zamestnancom, alebo ak je návrh správy alebo návrh čiastkovej správy z vykonaného auditu podpísaný zamestnancom povereným vedením auditu,“.

1. V § 22 ods. 6 tretej vete sa za slovo „audit“ vkladajú slová „alebo ich časť“.
2. V § 27 sa za odsek 1 vkladá nový odsek 2, ktorý znie:

„(2) Ustanovenie odseku 1 sa nepoužije, ak je potrebná bezodkladná výmena informácií a podkladov na účely spolupráce orgánov verejnej správy pre zabezpečenie výkonu finančnej kontroly a auditu.“.

Doterajšie odseky 2 a 3 sa označujú ako odseky 3 a 4.

1. V § 28 ods. 6 sa za slovo „v“ vkladajú slová „§ 16 ods. 1 alebo“.
2. Za § 30a sa vkladá § 30b, ktorý vrátane nadpisu znie:

„§ 30b

Prechodné ustanovenie k úpravám účinným od 1. marca 2021

Finančná kontrola a audit neukončené pred 1. marcom 2021 sa dokončia podľa doterajšieho predpisu.“.

1. Slová „iná právnická osoba“ vo všetkých tvaroch sa v celom texte zákona nahrádzajú slovami „iná osoba“ v príslušnom tvare.

### Čl. II

Tento zákon nadobúda účinnosť 1. marca 2021.